ചൈനയെ വെള്ളപൂശാന് ഇറങ്ങിയ ലോകാരോഗ്യ സംഘടനയുടെ പ്രധാനിക്ക് ഒടുവില് മനംമാറ്റം പേഷ്യന്റ് സീറോ ആയി കണ്ടെത്തിയ വ്യക്തി വുഹാന് ലാബിലെ ജീവനക്കാരന് ആകാന് സാധ്യതയുണ്ടെന്ന് ശാസ്ത്രജ്ഞന് കോവിഡിന്റെ ഉദ്ഭവവുമായി ബന്ധപ്പെട്ട് ചൈനയെ വെള്ളപൂശിയ ലോകാരോഗ്യ സംഘടനയുടെ പരിശോധന സംഘത്തിന്റെ തലവന് മനംമാറ്റം ഉണ്ടായിരിക്കുന്നു. ലോകത്തിലെ ആദ്യ കോവിഡ് രോഗിയായി കരുതപ്പെടുന്ന വ്യക്തിക്ക് വുഹാന് ലാബില് നിന്നായിരിക്കാം വവ്വാലില് നിന്നും രോഗം പകര്ന്നത് എന്നാണ് അന്വേഷണ സംഘത്തിന്റെ തലവന് ഡോക്ടര് പീറ്റര് എംബരേക്ക് പറയുന്നത്. വൈറസ് ലാബില് നിന്നും രക്ഷപ്പെട്ടതാകാന് ഒരു വഴിയും ഇല്ല എന്നായിരുന്നു നേരത്തേ അന്വേഷണ സംഘം ഉറപ്പിച്ചു പറഞ്ഞിരുന്നത്. എന്നാല്, വൈറസ് ലാബില് നിന്നും രക്ഷപ്പെട്ടതാണ് എന്ന സിദ്ധാന്തം ശരിയാകുവാന് സാധ്യതയുണ്ടെന്നാണ് ഇപ്പോള് അദ്ദേഹം പറയുന്നത്. മാത്രമല്ല, ആദ്യമായി ഇത് ബാധിച്ചത് ലാബിലെ ഒരു ഗവേഷകനേയും ആകാം. വവാലില് നിന്നും വൈറസ് സാമ്ബിളുകള് ശേഖരിക്കുന്നതിനിടയിലായിരിക്കാം ഇത് സംഭവിച്ചിട്ടുണ്ടാവുക എന്നും അദ്ദേഹം പറയുന്നു. ഡെന്മാര്ക്കിലെ ടി വി 2 എന്ന ചാനലിലായിരുന്നു അദ്ദേഹം ഈ വെളിപ്പെടുത്തല് നടത്തിയത്. എന്നാല് ഇതുമായി ബന്ധപ്പെട്ട് വ്യക്തമായ തെളിവുകള് അന്വേഷണ സംഘത്തിന് ലഭിച്ചിട്ടില്ലെന്നും അദ്ദേഹം പറഞ്ഞു. എന്നാല്, കോവിഡ് പൊട്ടിപ്പുറപ്പെട്ട ഉടനെ അത് ലോകരാജ്യങ്ങളേയോ ലോകാരോഗ്യ സംഘടനയേയോ അറിയിച്ച് വ്യാപനം തടയുവാന് ചൈന ശ്രമിച്ചില്ല എന്ന ആരോപണം നിലനില്ക്കുന്നുണ്ട്. 2019ഡിസംബറിനു മുന്പായി വുഹാനിലോ ചൈനയിലെ മറ്റേതെങ്കിലും ഭാഗങ്ങളിലോ കോവിഡിന്റെ സാന്നിദ്ധ്യം കണ്ടെത്തിയിരുന്നില്ല എന്നായിരുന്നു ഡോ. എംബരെക് ആദ്യം പറഞ്ഞിരുന്നത്. എന്നാല്, ആഴ്ച്ചകള്ക്കകം തന്നെ അദ്ദേഹം അത് തിരുത്തുകയുണ്ടായി. ഡിസംബറില് വുഹാനില് ചുരുങ്ങിയത് 13 രോഗികളെങ്കിലും ഉണ്ടായിരുന്നതായി പിന്നീട് അദ്ദേഹം പറഞ്ഞു. ഡിസംബര് ആദ്യ വാരത്തില് തന്നെ വുഹാനില് ചുരുങ്ങിയത് 1000 പേര്ക്കെങ്കിലും കോവിഡ് ബാധിച്ചിരിക്കാം എന്നും അദ്ദേഹം പറഞ്ഞിരുന്നു. കോവിഡിന്റെ പ്രഭവകേന്ദ്രമെന്ന് ചൈന ഔദ്യോഗികമായി അവകാശപ്പെടുന്ന വുഹാനിലെ മാംസ മാര്ക്കറ്റ് വുഹാന് ലാബില് നിന്നും അധികം ദൂരെയല്ല എന്നതും ശ്രദ്ധേയമാണ്. മാത്രമല്ല, വുഹാന് ലാബില് വവ്വാലിലുള്ള വൈറസുകളെ കുറിച്ചുള്ള വിവിധ പഠനങ്ങള് നടക്കുന്നുണ്ട് താനും. ഇതെല്ലാമാണ് കോവിഡ് വ്യാപനത്തിലേക്ക് വുഹാന് ലാബിന്റെ പേരും വരാന് ഇടയാക്കിയത്. എന്നാല്, ഈ വര്ഷം ആദ്യം പ്രസിദ്ധീകരിച്ച ലോകാരോഗ്യ സംഘടനയുടെ റിപ്പോര്ട്ടില് കോവിഡ് വ്യാപനത്തില് വുഹാന് ലാബിനുള്ള പങ്ക് പൂര്ണ്ണമായും തള്ളിക്കളഞ്ഞിരുന്നു. അന്ന് അന്വേഷകര് പറഞ്ഞിരുന്നത് വവ്വാലില് ഉള്ള വൈറസ് മനുഷ്യനിലെക്ക് എത്തുന്നതിനു മുന്പായി മറ്റൊരു ജീവിയില് പ്രവേശിച്ചിരുന്നു എന്നായിരുന്നു. ആ ജീവിയില് നിന്നുമാണ് മനുഷ്യനിലെത്തിയത് എന്നും അവര് പറഞ്ഞിരുന്നു. ചൈനയെ വെള്ള പൂശാനുള്ള റിപ്പോര്ട്ട് എന്ന് ആരോപിച്ച് അമേരിക്ക ഈ റിപ്പോര്ട്ടിനെ പൂര്ണ്ണമായും തള്ളിക്കളഞ്ഞിരുന്നു. ഈ അന്വെഷണ റിപ്പോര്ട്ട് പ്രസിദ്ധപ്പെടുത്താന് കാലതാമസം എടുത്തതും ഏറെ വിമര്ശനങ്ങള്ക്ക് വഴിയൊരുക്കീയിരുന്നു. ചൈനയെ സഹായിക്കുവാനാണ് റിപ്പോര്ട്ട് വൈകിക്കുന്നത് എന്നായിരുന്നു പ്രധാന ആരോപണം. Stories you may Like